**Rīkojuma projekta „Par apropriāciju izdevumiem atlīdzībai Valsts kases amatpersonu (darbinieku) motivēšanai” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Rīkojuma projekts sagatavots, pamatojoties uz Likuma “Par valsts budžetu 2016.gadam” 41.pantu, kas paredz, ka, ja 2016.gada deviņu mēnešu laikā valsts parāda vadības procesā iesaistīto Valsts kases amatpersonu (darbinieku) darbības rezultātā būtiski samazinās valsts budžeta izdevumi salīdzinājumā ar likuma “Par valsts budžetu 2016.gadam” spēkā stāšanās dienā plānotajiem procentu izdevumiem budžeta apakšprogrammā 31.02.00 “Valsts parāda vadība” un tiek prognozēts procentu izdevumu samazinājums līdz gada beigām, Ministru kabinets pieņem lēmumu par valsts parāda vadības procesā iesaistīto Valsts kases amatpersonu (darbinieku) motivēšanu un apropriācijas palielinājumam novirzāmo finansējuma apjomu, kas nepārsniedz divus procentus no Ministru kabineta lēmuma pieņemšanas dienā zināmā un līdz gada beigām plānotā valsts budžeta procentu izdevumu samazinājuma kopsummas budžeta apakšprogrammā 31.02.00 “Valsts parāda vadība”. Finanšu ministram ir tiesības palielināt apropriāciju izdevumiem budžeta apakšprogrammā 31.01.00 “Budžeta izpilde”, tajā skaitā atlīdzībai, ja Saeimas Budžeta un finanšu (nodokļu) komisija piecu dienu laikā no attiecīgās informācijas saņemšanas ir izskatījusi to un nav iebildusi pret apropriācijas palielinājumu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabinets, 2015.gada 10.novembra sēdē izskatot Valsts kases sagatavoto Finanšu ministrijas informatīvo ziņojumu „Par 2015.gadā veicamajiem pasākumiem valsts parāda apkalpošanas izdevumu optimizācijai vidējā termiņā”, kurā Finanšu ministrija (Valsts kase) informēja par valsts parāda apkalpošanas izmaksu optimizācijas iespējām (protokola Nr.58 44.§, ierobežotas pieejamības informācija), konceptuāli saskaņoja ar Latvijas valsts parāda vērtspapīru pārfinansēšanu saistīto pasākumu veikšanu līdz 2015.gada beigām. 2015.gada decembrī Valsts kase operatīvi izmantoja iespēju unikālajā finanšu tirgus situācijā kapitalizēt ieguvumus no Latvijas vērtspapīru kredītriska uzcenojuma atšķirībām EUR un ASV dolāros, finansiāli izdevīgi veicot Latvijas USD obligāciju daļēju pārfinansēšanu ar jaunām līdzīga termiņa EUR obligācijām, nodrošinot procentu izdevumu samazinājumu apakšprogrammas 31.02.00 “Valsts parāda vadība” ietvaros, kas 2016.-2021.gadā kopā veido 85 000 000 EUR. Ņemot vērā, ka Ministru kabineta 2015.gada 15.decembra sēdē Finanšu ministrija (Valsts kase) jau sniedza detalizētu informāciju par 2015.gada decembrī veikto pasākumu rezultātiem (protokola Nr.67 90.§, informatīvais ziņojums „Par 2015.gadā veiktajiem pasākumiem valsts parāda apkalpošanas izdevumu optimizācijai vidējā termiņā”, ierobežotas pieejamības informācija), anotācijas pielikumā ir iekļauts īss minēto pasākumu rezultātu kopsavilkums, kas neietver ierobežotas pieejamības informāciju. Apakšprogrammas 31.02.00 “Valsts parāda vadība” faktiskā izpilde 2016.gada desmit mēnešos un sagaidāmā izpilde līdz 2016.gada beigām liecina par minēto Valsts kases veikto pasākumu rezultātā nodrošināto procentu izdevumu samazinājumu 14 200 000 EUR apmērā salīdzinājumā ar likuma “Par valsts budžetu 2016.gadam” spēkā stāšanās dienā plānotajiem procentu izdevumiem. Līdz ar to, saskaņā ar likuma “Par valsts budžetu 2016.gadam” 41.pantu, pamatojoties uz Valsts kases darbības rezultātu novērtējumu, kas ir pievienots anotācijas pielikumā, ir sagatavots Ministru kabineta rīkojuma projekts par apropriāciju izdevumiem atlīdzībai Valsts kases amatpersonu (darbinieku) motivēšanai, kas paredz Valsts kases amatpersonu (darbinieku) motivēšanai noteikt finansējuma apmēru 284 000 euro jeb divu procentu apmērā no iepriekš minētā 2016.gadā nodrošinātā procentu izdevumu samazinājuma apakšprogrammā 31.02.00 “Valsts parāda vadība”. Minēto finansējumu plānots nodrošināt Finanšu ministrijas valsts budžeta apakšprogrammā 31.01.00 „Budžeta izpilde”, šim mērķim novirzot 84 000 euro no apakšprogrammā 31.01.00 „Budžeta izpilde” izdevumiem atlīdzībai 2016.gadā pieejamiem finanšu līdzekļiem un pārdalot apropriāciju no apakšprogrammas 31.02.00 „Valsts parāda vadība” kārtējiem izdevumiem precēm un pakalpojumiem uz apakšprogrammas 31.01.00 „Budžeta izpilde” izdevumiem atlīdzībai 200 000 euro apmērā. Valsts kases amatpersonu (darbinieku) motivācijai – piemaksām un prēmijām par profesionālu ieguldījumu un sekmīgu darbu – ir būtiska nozīme Valsts kases darbības rezultātu sasniegšanā, nodrošinot efektīvu valsts parāda vadību un valsts parāda apkalpošanas izdevumu samazinājumu gan 2016.gadā, gan vidējā termiņā.Valsts parāda vadības procesā ir iesaistīti visu līmeņu Valsts kases darbinieki, sākot ar augstāko vadību līdz pat speciālista līmeņa darbiniekiem, kuri valsts parāda apkalpošanas izdevumu optimizācijas pasākumu ietvaros nodrošināja USD obligāciju atpirkšanu, valūtu mijmaiņas darījumu pārtraukšanu un jaunu EUR obligāciju emisiju, t.sk. nodrošinot darījumu veikšanas iespēju izvērtēšanu un analīzi; veicot darījumu juridiskā ietvara un dokumentācijas sagatavošanu sadarbībā ar vadošajām bankām; veicot darījumu finanšu nosacījumu izvērtēšanu un darījumu slēgšanu, panākot iespējami izdevīgākus nosacījumus; nodrošinot darījumu finanšu un operacionālo risku novērtēšanu un vadību; nodrošinot darījumu naudas plūsmas prognozēšanu un vadību; nodrošinot komunikāciju ar investoriem; novērtējot darījumu fiskālo ietekmi un attiecīgu lēmumu sagatavošanu apropriācijas palielinājumam apakšprogrammā 31.02.00 „Valsts parāda vadība” 2015.gadā; nodrošinot darījumu norēķinu veikšanu un uzskaiti, kā arī sniedzot nepieciešamo tehnisko un organizatorisko atbalstu darījumu veikšanai.Attiecīgi prēmiju par ieguldījumu efektīvas valsts parāda vadības nodrošināšanā paredzēts izmaksāt līdz 40% no Valsts kases darbinieku skaita atbilstoši katra darbinieka profesionālajam ieguldījumam un iesaistes intensitātei iepriekš minēto valsts parāda apkalpošanas izdevumu optimizācijas pasākumu veikšanā. |
| 3. | Projekta izstrādē iesaistītās institūcijas | Finanšu ministrija (Valsts kase) |
| 4. | Cita informācija | Nav |

*Anotācijas II, III, IV, V, VI un VII sadaļa – projekts šīs jomas neskar.*

Pielikumā:

*“Valsts kases darbības rezultātu novērtējums valsts parāda apkalpošanas izdevumu samazināšanai 2016.gadā un vidējā termiņā” uz 12 lp. (datne: FMAnotp\_241116)*

Finanšu ministre D.Reizniece-Ozola

S.Maļina 67094243

Sanita.Malina@kase.gov.lv